
A posztszinaptikus Shank3 fehérje pontmutációk kóroki szerepének kísérletes és bioinformatikai vizsgálata

A kutatásom célja a Shank3 fehérje és mutációinak neurológiai kórképekkel kapcsolatos funkcionális és strukturális megértése, különös figyelmet fordítva az Homer fehérje kötőmotívum környékén megfigyelhető pontmutációkra.
Első lépésként áttekintem a Shank3 fehérjével és mutációival kapcsolatos szakirodalmat. Ezt követően a megfelelő mutációkat tartalmazó fehérjekonstrukciók tervezésével foglalkozom, amelynek kiemelten fontos eleme a klónozáshoz szükséges primerek megtervezése. A következő lépés a fehérjék termelése és tisztítása, hogy funkcionálisan aktív fehérjéket állítsak elő a további kísérletekhez.
A biolayer interferometriás módszer segítségével a vad típusú és a megtermelt mutáns Shank3 fehérjék közötti kölcsönhatások vizsgálata következik, amely lehetővé teszi a fehérje-fehérje interakciók valós idejű nyomon követését. Emellett bioinformatikai elemzéseket is végzek, amelyek magukban foglalják a Shank3 fehérje szekvenciájának konzerváltságának vizsgálatát, a rendezetlenség predikciók alkalmazását, a lineáris kötő motívumok azonosítását, az aggregációs hajlam predikcióját.



